b'\n_START_ARTICLE_\nKaupunkimets\xc3\xa4\n_START_PARAGRAPH_\nKaupunkimets\xc3\xa4ll\xc3\xa4 tarkoitetaan kaupunkiasutuksen sis\xc3\xa4ll\xc3\xa4 tai sen v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 sijaitsevaa, mets\xc3\xa4kasvillisuutta k\xc3\xa4sitt\xc3\xa4v\xc3\xa4\xc3\xa4 mets\xc3\xa4alaa. Kaupunkimets\xc3\xa4n kasvillisuus on luontaisen mets\xc3\xa4kasvillisuuden kaltaista ja v\xc3\xa4hemm\xc3\xa4n hoidettua kuin muilla kaupunkiviheralueilla._NEWLINE_Suomessa kaupunkimets\xc3\xa4laikkujen pinta-ala voi vaihdella parista hehtaarista satoihin hehtaareihin. Helsingin metsist\xc3\xa4 suurin osa on alle 2 ha kokoisia, tyypilt\xc3\xa4\xc3\xa4n tuoreita tai kuivia kangasmetsi\xc3\xa4, joiden yleisimm\xc3\xa4t puulajit ovat kuusi tai m\xc3\xa4nty. Suurin Helsingin kaupunkimetsist\xc3\xa4 on Helsingin keskuspuisto. Muita merkitt\xc3\xa4vi\xc3\xa4 kaupunkimetsi\xc3\xa4 Helsingiss\xc3\xa4 ovat mm. Uutela ja Mustavuoren suojelualue.'